钦定古今图书集成/明伦汇编/官常典/第357卷 > 喻希礼 石金
## 钦定古今图书集成/明伦汇编/官常典/第357卷 > 喻希礼 石金

按《明外史薛侃传》：“侃归数月，御史喻希礼、石金皆以
言皇嗣得罪。希礼言：‘陛下祈嗣礼成，瑞雪遂降。臣以
为招和致祥，不尽于此。往者大赦，今岁免刑，臣民尽
沾泽。独议礼议狱得罪诸臣，远戍边徼。乞量移近地，
或特赐赦免，则和气薰蒸，前星自耀’。帝大怒曰：‘谓朕
罪诸臣，致迟嗣续耶’？所司参议以闻。议未上，金亦言：
‘陛下一日万几，经理劳瘁，何若中涵太虚，物来顺应，
凡人才之用舍，政事之敷施，始以九卿之详度，继以
内阁之咨谋，其弗协于中者，付诸台谏之公论。陛下
恭默凝神，挈其纲领，使精神内蕴，根本充固，则《百斯
男》之庆，自不期而至。王守仁首平逆藩，继靖巨寇，乃
因疑谤，泯其前劳。大礼大狱，诸臣久膺流窜。困郁既
久，物故已多。望录守仁功，宽诸臣罪，则太和之气寒
宇宙间矣’。”帝不悦，曰：“金欲朕勿御万几，即古奸臣导
其君不亲政之意。其并察奏。”尚书夏言等言二人无
他肠。帝益怒，下二人诏狱，而责言等陈状伏罪。乃宥
之。二人竟谪戍边卫。久之，赦还，卒。隆庆初，俱赠光禄
少卿。希礼，麻城人。金，黄梅人，巡按广西，与姚镆不协。
后与守仁共抚卢、苏。王受还台，值张、桂用事，诸御史
储良才辈争附之，金独侃侃不阿，以是有名。